title: Provedbena uredba Komisije (EU) 2019/2128 оd 12. studenoga 2019. o utvrđivanju predloška službenog certifikata i pravila za izdavanje službenih certifikata za robu koja se isporučuje na plovila koja napuštaju Uniju i koja je namijenjena opskrbi brodova ili potrošnji od strane posade i putnika ili vojnoj bazi NATO-a ili Sjedinjenih Američkih Država (Tekst značajan za EGP)

text:
                  12.12.2019

                  HR

                  Službeni list Europske unije

                  L 321/114

         PROVEDBENA UREDBA KOMISIJE (EU) 2019/2128
         оd 12. studenoga 2019.
         o utvrđivanju predloška službenog certifikata i pravila za izdavanje službenih certifikata za robu koja se isporučuje na plovila koja napuštaju Uniju i koja je namijenjena opskrbi brodova ili potrošnji od strane posade i putnika ili vojnoj bazi NATO-a ili Sjedinjenih Američkih Država
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (1), a posebno njezin članak 77. stavak 3. točku (a) i članak 90. točke (a) i (f),
         budući da:

                     (1)

                     Uredbom (EU) 2017/625 utvrđuju se pravila koja moraju ispunjavati nadležna tijela država članica pri provođenju službenih kontrola životinja i robe koji ulaze u Uniju radi verifikacije usklađenosti sa zakonodavstvom Unije o poljoprivredno-prehrambenom lancu.

                     (2)

                     Delegiranom uredbom Komisije (EU) 2019/2124 (2) utvrđuju se pravila za službene kontrole pošiljaka proizvoda životinjskog podrijetla, zametnih proizvoda, nusproizvoda životinjskog podrijetla, dobivenih proizvoda, sijena i slame te mješovitih proizvoda iz trećih zemalja, koje se smještaju u skladišta na području Unije i isporučuju vojnoj bazi NATO-a ili Sjedinjenih Američkih Država koja se nalazi na području Unije ili u trećoj zemlji, ili na plovilo koje napušta Uniju, a namijenjene su opskrbi brodova ili potrošnji od strane posade i putnika.

                     (3)

                     Delegiranom uredbom (EU) 2019/2124 posebno se predviđa da te pošiljke proizvoda životinjskog podrijetla, zametnih proizvoda, nusproizvoda životinjskog podrijetla, dobivenih proizvoda, sijena i slame te mješovitih proizvoda prilikom napuštanja skladišta moraju biti popraćene službenim certifikatom.

                     (4)

                     Delegiranom uredbom (EU) 2019/2124 predviđa se i da pošiljke proizvoda životinjskog podrijetla, zametnih proizvoda, nusproizvoda životinjskog podrijetla, dobivenih proizvoda, sijena i slame te mješovitih proizvoda iz trećih zemalja, koje su namijenjene plovilu koje napušta Uniju, moraju biti popraćene službenim certifikatom kada se iz granične kontrolne postaje prevoze do plovila.

                     (5)

                     Radi jasnoće i dosljednosti primjereno je utvrditi jedinstveni predložak službenog certifikata za pošiljke proizvoda životinjskog podrijetla, zametnih proizvoda, nusproizvoda životinjskog podrijetla, dobivenih proizvoda, sijena i slame te mješovitih proizvoda iz trećih zemalja, koje se isporučuju na plovila koja napuštaju Uniju i namijenjene su opskrbi brodova ili potrošnji od strane posade i putnika, ili vojnim bazama NATO-a ili Sjedinjenih Američkih Država koje se nalaze na području Unije ili u trećoj zemlji.

                     (6)

                     Često se sadržaj pošiljaka priprema u skladištu. Takve pošiljke mogu se sastojati od robe koja potječe iz nekoliko pošiljaka različitog podrijetla ili različitih kategorija proizvoda. Kako bi se smanjilo administrativno opterećenje, za robu u novopripremljenim pošiljkama trebalo bi koristiti jedinstveni službeni certifikat. Sljedivost robe trebalo bi osigurati navođenjem u službenom certifikatu broja zajedničkog zdravstvenog ulaznog dokumenta (ZZUD) koji prati izvorne pošiljke iz kojih ta roba potječe.

                     (7)

                     Službeni certifikat mogu izdati nadležna tijela u papirnatom ili elektroničkom obliku. Stoga je za oba slučaja primjereno utvrditi zahtjeve za izdavanje službenog certifikata.

                     (8)

                     Pravila koja se primjenjuju na izdavanje elektroničkih certifikata i upotrebu elektroničkog potpisa za službene certifikate utvrđena u Provedbenoj uredbi Komisije (EU) 2019/1715 (3) trebalo bi radi dosljednosti primjenjivati i na predložak službenog certifikata utvrđen u ovoj Uredbi.

                     (9)

                     Predlošci certifikata uključeni su u elektronički sustav TRACES uspostavljen Odlukom Komisije 2003/623/EZ (4) i Odlukom Komisije 2004/292/EZ (5) kako bi se olakšali i ubrzali administrativni postupci na granicama Unije i u carinskim skladištima te kako bi se omogućila elektronička komunikacija uključenih strana. Stoga bi format predloška službenog certifikata utvrđen u ovoj Uredbi i upute za njegovo ispunjavanje trebalo prilagoditi sustavu TRACES.

                     (10)

                     U skladu s člankom 133. stavkom 4. Uredbe (EU) 2017/625 sustav TRACES potrebno je integrirati u sustav za upravljanje informacijama za službene kontrole (IMSOC). Predložak službenog certifikata utvrđen u ovoj Uredbi trebalo bi stoga prilagoditi sustavu IMSOC.

                     (11)

                     Uredba (EU) 2017/625 primjenjuje se od 14. prosinca 2019. U skladu s tim, i pravila utvrđena ovom Uredbom trebala bi se primjenjivati od tog datuma.

                     (12)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Definicija
            Za potrebe ove Uredbe primjenjuje se definicija „skladišta” navedena u članku 2. stavku 3. Delegirane uredbe (EU) 2019/2124.

            Članak 2.
            Predložak službenog certifikata

               1.   Za potrebe članka 21. stavka 1. i članka 29. točke (c) Delegirane uredbe (EU) 2019/2124, predložak službenog certifikata utvrđen u dijelu I. Priloga ovoj Uredbi upotrebljava se za službeno certificiranje pošiljaka proizvoda životinjskog podrijetla, zametnih proizvoda, nusproizvoda životinjskog podrijetla, dobivenih proizvoda, sijena i slame te mješovitih proizvoda koje su isporučene:

                           (a)

                           na plovila koja napuštaju područje Unije, ako su namijenjene opskrbi brodova ili potrošnji od strane posade i putnika; ili

                           (b)

                           iz skladišta smještenog na području Unije u vojne baze NATO-a ili Sjedinjenih Američkih Država koje se nalaze na području Unije ili u trećoj zemlji.

                     Službeni certifikat može se izdati u papirnatom ili elektroničkom obliku putem sustava IMSOC.

               2.   Ako je sadržaj pošiljaka pripremljen u skladištu i sastoji se od proizvoda različitog podrijetla ili različitih kategorija, može se izdati jedan službeni certifikat koji prati takvu pošiljku.

            Članak 3.
            Zahtjevi za službene certifikate koji se ne podnose u sustavu IMSOC
            Službeni certifikati koji se ne podnose u sustavu IMSOC moraju ispunjavati sljedeće zahtjeve:

                        1.

                        Osim potpisa službene osobe za certificiranje, službeni certifikat sadržava službeni pečat. Boja potpisa i pečata razlikuje se od boje tiska.

                        2.

                        Ako službeni certifikat sadržava izjave, službena osoba za certificiranje dužna je precrtati, parafirati i udariti pečat na izjave koje nisu relevantne ili ih u potpunosti ukloniti iz certifikata.

                        3.

                        Službeni certifikat sastoji se od sljedećeg:

                                    (a)

                                    jednog lista papira; ili

                                    (b)

                                    nekoliko listova papira, s time da su svi listovi spojeni i čine cjelinu; ili

                                    (c)

                                    niza stranica koje su numerirane tako da je na svakoj od njih navedeno da je riječ o posebnoj stranici u konačnom nizu.

                        4.

                        Ako se službeni certifikat sastoji od niza stranica, na svakoj se stranici mora navesti jedinstveni kôd iz članka 89. stavka 1. točke (a) Uredbe (EU) 2017/625 te potpis službene osobe za certificiranje i službeni pečat.

                        5.

                        Službeni certifikat izdaje se prije nego što pošiljke na koje se odnosi prestanu biti pod nadzorom nadležnih tijela u graničnoj kontrolnoj postaji ili u skladištu.

            Članak 4.
            Zahtjevi za službene certifikate koji se podnose u sustavu IMSOC te za upotrebu elektroničkog potpisa

               1.   Službeni certifikati koji se podnose u sustavu IMSOC temelje se na predlošku službenog certifikata utvrđenom u dijelu 1. Priloga ovoj Uredbi.

               2.   Službeni certifikat podnosi se u sustavu IMSOC prije nego što pošiljke na koje se odnosi prestanu biti pod nadzorom nadležnih tijela u graničnoj kontrolnoj postaji ili u skladištu.

               3.   Službeni certifikati koji se podnose u sustavu IMSOC moraju ispunjavati uvjete za izdavanje elektroničkog službenog certifikata i upotrebu elektroničkog potpisa utvrđene u članku 39. Provedbene uredbe (EU) 2019/1715.

            Članak 5.
            Upute za ispunjavanje službenog certifikata
            Službeni certifikat ispunjava se s pomoću uputa iz dijela 2. Priloga ovoj Uredbi.

            Članak 6.
            Stupanje na snagu i datum primjene
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 14. prosinca 2019.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. studenoga 2019.

                  Za Komisiju

                  Predsjednik

               Jean-Claude JUNCKER

            (1)  SL L 95, 7.4.2017., str. 1.

            (2)  Delegirana uredba Komisije (EU) 2019/2124 od 10. listopada 2019. o dopuni Uredbe (EU) 2017/625 Europskog parlamenta i Vijeća u pogledu pravila za službene kontrole pošiljaka životinja i robe u provozu, pretovaru i daljnjem prijevozu i o izmjeni uredaba Komisije (EZ) br. 798/2008, (EZ) br. 1251/2008, (EZ) br. 119/2009, (EU) br. 206/2010, (EU) br. 605/2010, (EU) br. 142/2011, (EU) br. 28/2012, Provedbene uredbe Komisije (EU) 2016/759 i Odluke Komisije 2007/777/EZ (Vidjeti stranicu 73. ovoga Službenog lista).

            (3)  Provedbena uredba Komisije (EU) 2019/1715 оd 30. rujna 2019. o utvrđivanju pravila za funkcioniranje sustava za upravljanje informacijama za službene kontrole i njegovih sistemskih komponenata („Uredba o IMSOC-u”) (SL L 261, 14.10.2019., str. 37.).

            (4)  Odluka Komisije 2003/623/EZ od 19. kolovoza 2003. u vezi s razvojem integriranog kompjutoriziranog veterinarskog sustava poznatog pod nazivom TRACES (SL L 216, 28.8.2003., str. 58.).

            (5)  Odluka Komisije 2004/292/EZ od 30. ožujka 2004. o uvođenju sustava Traces te izmjeni Odluke 92/486/EEZ (SL L 94, 31.3.2004., str. 63.).

            PRILOG
            DIO 1.

               Predložak službenog certifikata koji prati pošiljke proizvoda životinjskog podrijetla, zametnih proizvoda, nusproizvoda životinjskog podrijetla, dobivenih proizvoda, sijena i slame te mješovitih proizvoda iz trećih zemalja koje su isporučene plovilima koja napuštaju Uniju ili vojnim bazama NATO-a ili Sjedinjenih Američkih Država

            DIO 2.

               Upute za ispunjavanje predloška službenog certifikata

               Općenito

            Za odabir mogućnosti označiti odgovarajuće polje kvačicom ili križićem (X).
            „ISO” se odnosi na međunarodnu standardnu dvoslovnu oznaku zemlje u skladu s međunarodnom normom ISO 3166 alpha-2 (1).
            Ako je u određenom polju moguće odabrati jednu ili više opcija, u elektroničkoj verziji službenog certifikata prikazat će se samo te opcije.

               Dio I.: Podaci o otpremljenoj pošiljci

                        Polje I.1.

                        Granična kontrolna postaja/nadležno tijelo: navesti naziv granične kontrolne postaje ili nadležnog tijela koje izdaje službeni certifikat, prema potrebi, te njihov referentni broj u sustavu TRACES.

                        Polje I.2.

                        Referentni broj certifikata: jedinstveni obvezni kôd koji dodjeljuje nadležno tijelo koje izdaje službeni certifikat u skladu s vlastitom klasifikacijom. Ovo polje obvezno je za sve certifikate koji nisu podneseni u sustavu IMSOC.

                        Polje I.2.a

                        Referentni broj u sustavu IMSOC: jedinstveni obvezni kôd koji sustav IMSOC automatski dodjeljuje ako je certifikat registriran u sustavu IMSOC. Ovo se polje ne ispunjava ako se certifikat ne podnosi u sustavu IMSOC.

                        Polje I.3.

                        Pošiljatelj: u slučaju otpreme iz skladišta navesti naziv i adresu (ulica, grad i regija, pokrajina ili država, broj registracije, odnosno broj odobrenja) skladišta iz kojeg se pošiljka otprema. Ovo se polje ne ispunjava ako se pošiljka otprema izravno iz granične kontrolne postaje.

                        Polje I.4.

                        Subjekt odgovoran za pošiljku: ime i adresa (ulica, grad i regija, pokrajina ili država, broj registracije, odnosno broj odobrenja) fizičke ili pravne osobe koja je u Uniji odgovorna za isporuku pošiljke do odredišta.

                        Polje I.5.

                        Odredište (plovilo): navesti ime plovila za koje je pošiljka namijenjena, broj IMO (Međunarodna pomorska organizacija) plovila, ime luke, ime i ISO oznaku države članice koja je odredište robe. Ovo se polje ne ispunjava ako se službeni certifikat izdaje za isporuku pošiljke vojnoj bazi NATO-a ili Sjedinjenih Američkih Država koja se nalazi na području Unije ili u trećoj zemlji.

                        Polje I.6.

                        Odredište (vojna baza NATO-a/SAD-a): navesti naziv odredišne vojne baze NATO-a/Sjedinjenih Američkih Država koja se nalazi na području Unije, ime i ISO oznaku države članice u kojoj se nalazi odredišna vojna baza NATO-a ili Sjedinjenih Američkih Država.
                        Ako je odredište vojna baza NATO-a/Sjedinjenih Američkih Država koja se nalazi u trećoj zemlji, u ovom se polju mora navesti samo granična kontrolna postaja izlaska iz Unije.
                        Ovo se polje ne ispunjava ako se službeni certifikat izdaje za isporuku plovilima koja napuštaju Uniju.

                        Polje I.7.

                        Prijevozno sredstvo:
                        Identifikacijski broj (brojevi): za zrakoplove: navesti broj leta; za plovila: ime broda (brodova); za željeznice: identifikacijski broj vlaka i broj vagona; za cestovni prijevoz: broj registarskih pločica s registarskim brojem prikolice, prema potrebi. Za pošiljke u kontejnerima registarski broj prikolice nije obvezan ako je naveden broj kontejnera.
                        U slučaju prijevoza trajektom navesti identifikacijsku oznaku cestovnog vozila, broj registarskih pločica s registarskim brojem prikolice, prema potrebi, te ime predviđenog trajekta.

                        Broj kontejnera:

                        odgovarajući brojevi, ako je primjenjivo. Ako se roba prevozi u zatvorenim kontejnerima, mora se navesti broj kontejnera.

                        Broj plombe:

                        Navodi se samo broj službene plombe. Službena plomba samo je ona plomba koja je na kontejner, kamion ili željeznički vagon postavljena pod nadzorom nadležnog tijela koje izdaje certifikat.

                        Polje I.8.

                        Opis robe:
                        Opis robe i vrste proizvoda: navesti odgovarajuću oznaku kombinirane nomenklature (KN) i naslov iz Uredbe Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (2).
                        Zemlja podrijetla: navesti zemlju podrijetla robe.
                        Referentni broj zajedničkog zdravstvenog ulaznog dokumenta (ZZUD) podrijetla: navesti referentni broj ZZUD-a za pošiljku iz koje potječe odgovarajući broj kutija proizvoda.
                        Podaci iz ovog polja mogu se navesti i u popratnom dokumentu koji se prilaže službenom certifikatu. U tom se slučaju mora ispuniti polje „Popratni dokument”, uključujući referentni broj popratnog dokumenta (ili više njih).

                        Polje I.9.

                        Ukupni broj paketâ: navesti broj kutija ili paketâ robe. U slučaju pošiljki u rasutom stanju ovo polje nije obvezno.

                        Polje I.10.

                        Ukupna neto masa u kilogramima: definira se kao masa same robe bez neposrednih spremnika ili ambalaže.

                        Polje I.11.

                        Datum i vrijeme otpreme: navesti datum i vrijeme planiranog polaska prijevoznog sredstva iz granične kontrolne postaje ili skladišta.

               Dio II.: Izjava

            Ovaj dio mora ispuniti službeni veterinar ili službeni inspektor nadležnog tijela u graničnoj kontrolnoj postaji ili u skladištu.

               Dio III.: Potvrda prispijeća pošiljke

            Ovaj dio mora ispuniti:

                        —

                        ako je odredište plovilo koje napušta Uniju: nadležno tijelo u odredišnoj luci ili službeni predstavnik zapovjednika plovila,

                        —

                        ako je odredište vojna baza NATO-a/Sjedinjenih Američkih Država smještena na području Unije: nadležno tijelo odgovorno za kontrole u vojnoj bazi NATO-a/Sjedinjenih Američkih Država,

                        —

                        ako je odredište vojna baza NATO-a/Sjedinjenih Američkih Država koja se nalazi u trećoj zemlji: nadležno tijelo u izlaznoj graničnoj kontrolnoj postaji.

               (1)  Popis imena i oznaka zemalja dostupan je na poveznici http://www.iso.org/iso/country_codes/iso-3166-1_decoding_table.htm

               (2)  Uredba Vijeća (EEZ) br. 2658/87 od 23. srpnja 1987. o tarifnoj i statističkoj nomenklaturi i o Zajedničkoj carinskoj tarifi (SL L 256, 7.9.1987., str. 1.).


title: Provedbena uredba Komisije (EU) 2019/2129 оd 25. studenoga 2019. o utvrđivanju pravila za ujednačenu primjenu stopa učestalosti provjera identiteta i fizičkih provjera određenih pošiljaka životinja i robe koje ulaze u Uniju (Tekst značajan za EGP)

text:
                  12.12.2019

                  HR

                  Službeni list Europske unije

                  L 321/122

         PROVEDBENA UREDBA KOMISIJE (EU) 2019/2129
         оd 25. studenoga 2019.
         o utvrđivanju pravila za ujednačenu primjenu stopa učestalosti provjera identiteta i fizičkih provjera određenih pošiljaka životinja i robe koje ulaze u Uniju
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2017/625 Europskog parlamenta i Vijeća od 15. ožujka 2017. o službenim kontrolama i drugim službenim aktivnostima kojima se osigurava primjena propisa o hrani i hrani za životinje, pravila o zdravlju i dobrobiti životinja, zdravlju bilja i sredstvima za zaštitu bilja, o izmjeni uredaba (EZ) br. 999/2001, (EZ) br. 396/2005, (EZ) br. 1069/2009, (EZ) br. 1107/2009, (EU) br. 1151/2012, (EU) br. 652/2014, (EU) 2016/429 i (EU) 2016/2031 Europskog parlamenta i Vijeća, uredaba Vijeća (EZ) br. 1/2005 i (EZ) br. 1099/2009 i direktiva Vijeća 98/58/EZ, 1999/74/EZ, 2007/43/EZ, 2008/119/EZ i 2008/120/EZ te o stavljanju izvan snage uredaba (EZ) br. 854/2004 i (EZ) br. 882/2004 Europskog parlamenta i Vijeća, direktiva Vijeća 89/608/EEZ, 89/662/EEZ, 90/425/EEZ, 91/496/EEZ, 96/23/EZ, 96/93/EZ i 97/78/EZ te Odluke Vijeća 92/438/EEZ (Uredba o službenim kontrolama) (1), a posebno njezin članak 54. stavak 3. prvi podstavak točke (a) i (c),
         budući da:

                     (1)

                     Uredbom (EU) 2017/625 utvrđuju se pravila u skladu s kojima nadležna tijela država članica provode kontrole nad životinjama i robom koji ulaze u Uniju radi provjere usklađenosti sa zakonodavstvom Unije o poljoprivredno-prehrambenom lancu.

                     (2)

                     Člankom 54. stavkom 3. Uredbe (EU) 2017/625 Komisija je ovlaštena za utvrđivanje pravila za ujednačenu primjenu odgovarajuće stope učestalosti provjera identiteta i fizičkih provjera pošiljaka koje sadržavaju kategorije životinja i robe iz članka 47. stavka 1. točaka (a) i (b) te uredbe. Stoga bi trebalo utvrditi stope učestalosti provjera identiteta i fizičkih provjera ovisno o riziku koji svaka životinja, roba ili kategorija životinja ili robe predstavlja za zdravlje ljudi, životinja ili bilja, dobrobit životinja ili, u vezi s genetski modificiranim organizmima, i za okoliš.

                     (3)

                     Kako bi se osigurala ujednačena primjena stopa učestalosti fizičkih provjera koje su obvezne u skladu s ovom Uredbom, trebalo bi ovom Uredbom propisati da se za odabir pošiljaka za fizičke kontrole upotrebljava sustav za upravljanje informacijama za službene kontrole (IMSOC) iz članka 131. Uredbe (EU) 2017/625.

                     (4)

                     Stope učestalosti utvrđene ovom Uredbom trebale bi se primjenjivati na životinje i robu iz članka 47. stavka 1. točaka (a) i (b) Uredbe (EU) 2017/625 koji su namijenjeni stavljanju na tržište. Međutim, učestalost fizičkih provjera koje se provode na graničnim kontrolnim postajama radi provjere usklađenosti s Uredbom (EU) 2018/848 Europskog parlamenta i Vijeća (2) trebala bi se odrediti u skladu s člankom 45. stavkom 5. te uredbe.

                     (5)

                     Direktivom 91/496/E (3) utvrđena su pravila organizacije veterinarskih pregleda proizvoda koji ulaze u Uniju iz trećih zemalja. Člankom 4. te direktive propisano je da se svaka pošiljka životinja podvrgava identifikacijskom i fizičkom pregledu.

                     (6)

                     Uredbom (EU) 2017/625 Direktiva 91/496/EZ stavljena je izvan snage s učinkom od 14. prosinca 2019. Uzimajući u obzir rizik koji određene kategorije životinja predstavljaju za zdravlje ljudi ili životinja i za dobrobit životinja, na životinje koje u Uniju ulaze iz trećih zemalja trebale bi se i dalje primjenjivati stope učestalosti provjera identiteta i fizičkih provjera jednake onima koje su utvrđene u Direktivi 91/496/EEZ ili u skladu s njome.

                     (7)

                     Kako bi se osigurala djelotvornost službenih kontrola, provjere identiteta i fizičke provjere trebale bi se provoditi tako da subjekt koji je odgovoran za pošiljku ne može predvidjeti hoće li se određena pošiljka podvrgnuti fizičkoj provjeri.

                     (8)

                     Člankom 3. Provedbene uredbe Komisije (EU) 2019/2130 (4) utvrđena su detaljna pravila za provjere identiteta robe iz članka 47. stavka 1. točke (b) Uredbe (EU) 2017/625, ovisno o tome podvrgava li se pošiljka fizičkim provjerama ili ne.

                     (9)

                     Referentne kriterije za utvrđivanje referentnih stopa učestalosti provjera identiteta i fizičkih provjera proizvoda životinjskog podrijetla, zametnih proizvoda, nusproizvoda životinjskog podrijetla, dobivenih proizvoda, sijena i slame te mješovitih proizvoda trebalo bi utvrditi uzimajući u obzir informacije o rizicima povezanima s kategorijama životinja ili robe i dostupne znanstvene ocjene.

                     (10)

                     Stope učestalosti fizičkih provjera utvrđene u skladu s referentnim kriterijima trebalo bi biti moguće izmijeniti na temelju informacija koje je Komisija prikupila u skladu s člankom 125. stavkom 1. Uredbe (EU) 2017/625, ishoda kontrola koje su stručnjaci Komisije proveli u trećim zemljama u skladu s člankom 120. stavkom 1. te uredbe i informacija prikupljenih putem sustava IMSOC.

                     (11)

                     Kako bi se osigurala učinkovitost službenih kontrola, stope učestalosti utvrđene u skladu s ovom Uredbom trebale bi biti dostupne u sustavu IMSOC.

                     (12)

                     Kad je riječ o određenim trećim zemljama s kojima je Unija sklopila veterinarske sporazume o istovrijednosti, primjereno je smanjiti učestalost fizičkih provjera određenih proizvoda, uzimajući u obzir, među ostalim, primjenu načela regionalizacije u slučaju bolesti životinja i drugih veterinarskih načela. Stoga bi se za potrebe ove Uredbe trebale primjenjivati stope učestalosti fizičkih provjera utvrđene u tim veterinarskim sporazumima.

                     (13)

                     Odlukom Komisije 94/360/EZ (5) utvrđuju se stope smanjene učestalosti fizičkih pregleda za određene kategorije robe koje podliježu veterinarskim pregledima. Budući da se ovom Uredbom utvrđuju odredbe u područjima obuhvaćenima Odlukom 94/360/EZ, ta bi se odluka trebala staviti izvan snage s učinkom od datuma utvrđenog u ovoj Uredbi.

                     (14)

                     Uredba (EU) 2017/625 primjenjuje se od 14. prosinca 2019. U skladu s tim i pravila utvrđena ovom Uredbom trebala bi se primjenjivati od tog datuma.

                     (15)

                     Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Predmet i područje primjene
            Ovom Uredbom utvrđuju se pravila za ujednačenu primjenu odgovarajućih stopa učestalosti provjera identiteta i fizičkih provjera pošiljaka životinja i robe iz članka 47. stavka 1. točaka (a) i (b) Uredbe (EU) 2017/625 namijenjenih stavljanju na tržište.

            Članak 2.
            Definicije
            Za potrebe ove Uredbe:

                        1.

                        „stopa učestalosti” znači minimalni postotak, utvrđen u skladu s ovom Uredbom, ukupnog broja pošiljaka životinja i robe iz članka 1. prispjelih na graničnu kontrolnu postaju tijekom utvrđenog razdoblja, za koji nadležna tijela trebaju provesti provjere identiteta i fizičke provjere;

                        2.

                        „IMSOC” znači sustav za upravljanje informacijama za službene kontrole iz članka 131. Uredbe (EU) 2017/625.

            Članak 3.
            Odabir pošiljaka za fizičke provjere

               1.   Nadležna tijela odabiru pošiljke za fizičke provjere u skladu sa sljedećim postupkom:

                           (a)

                           IMSOC automatski nasumično odabire pošiljku;

                           (b)

                           nadležna tijela mogu odlučiti odabrati pošiljku u skladu s točkom (a) ili odabrati drugu pošiljku robe iste kategorije i istog podrijetla.

               2.   Za svaku pošiljku koja je odabrana za fizičku provjeru u skladu sa stavkom 1. ovog članka nadležno tijelo provodi provjere identiteta iz članka 3. stavka 1. Provedbene uredbe (EU) 2019/2130.

            Članak 4.
            Stope učestalosti provjera identiteta i fizičkih provjera

               1.   Nadležna tijela provode provjere identiteta i fizičke provjere pošiljaka životinja, proizvoda životinjskog podrijetla, zametnih proizvoda, nusproizvoda životinjskog podrijetla, dobivenih proizvoda, sijena i slame te mješovitih proizvoda prema stopama učestalosti utvrđenima u skladu s člankom 5.

               2.   Za treće zemlje s popisa u Prilogu II. s kojima je Unija sklopila sporazume o istovrijednosti, fizičke provjere provode se u skladu sa stopama učestalosti utvrđenima u tim sporazumima.

            Članak 5.
            Utvrđivanje i izmjena stopa učestalosti provjera identiteta i fizičkih provjera životinja, proizvoda životinjskog podrijetla, zametnih proizvoda, nusproizvoda životinjskog podrijetla, dobivenih proizvoda, sijena i slame te mješovitih proizvoda

               1.   Referentne stope učestalosti provjera identiteta i fizičkih provjera pošiljaka životinja i robe iz članka 1. utvrđene su u Prilogu I. ovoj Uredbi, i to na temelju znanstvenih ocjena i informacija iz članka 54. stavka 3. prvog podstavka točke (a) podtočaka v. i vi. Uredbe (EU) 2017/625.

               2.   Stopa učestalosti fizičkih provjera određene robe iz određene treće zemlje može se povećati ako se utvrde ozbiljni nedostaci na temelju:

                           (a)

                           informacija koje je Komisija prikupila u skladu s člankom 125. stavkom 1. Uredbe (EU) 2017/625; ili

                           (b)

                           ishoda kontrola koje su stručnjaci Komisije proveli u skladu člankom 120. stavkom 1. Uredbe (EU) 2017/625.
                           U tom slučaju stopa učestalosti utvrđena u skladu sa stavkom 1. povećava se na sljedeću veću referentnu stopu učestalosti utvrđenu u Prilogu I. ili na stopu učestalosti od 50 % ako se na predmetnu kategoriju robe već primjenjuje stopa učestalosti od 30 %.

               3.   Ako podaci i informacije prikupljeni putem sustava IMSOC za određenu robu iz određene treće zemlje u pogledu fizičkih provjera provedenih u prethodnih 12 mjeseci za tu kategoriju robe upućuju na razinu neusklađenosti koja je za 30 % veća od prosječne stope neusklađenosti za tu kategoriju robe iz svih trećih zemalja, stopa učestalosti fizičkih provjera povećava se s referentne stope učestalosti utvrđene u skladu sa stavkom 1. na sljedeću veću referentnu stopu učestalosti utvrđenu u Prilogu I. ili, ako se na predmetnu kategoriju robe već primjenjuje stopa učestalosti od 30 %, na stopu učestalosti od 50 %.

               4.   Ako kriteriji iz stavka 2. ili 3. više nisu ispunjeni, stopa učestalosti smanjuje se na odgovarajuću referentnu stopu učestalosti utvrđenu u Prilogu I.

               5.   Komisija putem sustava IMSOC nadležnim tijelima i subjektima osigurava dostupnost stopa učestalosti utvrđenih u skladu s ovim člankom.

            Članak 6.
            Stavljanje izvan snage
            Odluka 94/360/EZ stavlja se izvan snage s učinkom od 14. prosinca 2019.

            Članak 7.
            Stupanje na snagu i datum primjene
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 14. prosinca 2019.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 25. studenoga 2019.

                  Za Komisiju

                  Predsjednik

               Jean-Claude JUNCKER

            (1)  SL L 95, 7.4.2017., str. 1.

            (2)  Uredba (EU) 2018/848 Europskog parlamenta i Vijeća od 30. svibnja 2018. o ekološkoj proizvodnji i označivanju ekoloških proizvoda te stavljanju izvan snage Uredbe Vijeća (EZ) br. 834/2007 (SL L 150, 14.6.2018., str. 1.).

            (3)  Direktiva Vijeća 91/496/EEZ od 15. srpnja 1991. o utvrđivanju načela o organizaciji veterinarskih pregleda životinja koje se unose u Zajednicu iz trećih zemalja i o izmjeni direktiva 89/662/EEZ, 90/425/EEZ i 90/675/EEZ (SL L 268, 24.9.1991., str. 56.).

            (4)  Provedbena uredba Komisije (EU) 2019/2130 od 25. studenoga 2019. o utvrđivanju detaljnih pravila o postupcima koje je potrebno provesti tijekom i nakon provjera dokumentacije, provjera identiteta i fizičkih provjera životinja i robe koji podliježu službenim kontrolama na graničnim kontrolnim postajama (Vidjeti stranice 128 ovoga Službenog lista).

            (5)  Odluka Komisije 94/360/EZ od 20. svibnja 1994. o smanjenoj učestalosti fizičkih pregleda pošiljaka određenih proizvoda koji se unose iz trećih zemalja na temelju Direktive Vijeća 90/675/EEZ (SL L 158, 25.6.1994., str. 41.).

            PRILOG I.

               Referentni kriteriji za utvrđivanje referentnih stopa učestalosti provjera identiteta i fizičkih provjera pošiljaka životinja, proizvoda životinjskog podrijetla, zametnih proizvoda, nusproizvoda životinjskog podrijetla, dobivenih proizvoda, sijena i slame te mješovitih proizvoda

                           Referentni kriteriji za utvrđivanje referentnih stopa učestalosti provjera identiteta i fizičkih provjera

                           Referentne stope učestalosti

                           Kategorija rizika

                           Kategorija životinja ili robe
                            (*1)

                           provjera identiteta

                           fizičkih provjera

                           I.

                        Životinje

                           100 %

                           100 %

                           II.

                                    —

                                    mljeveno meso, strojno otkošteno meso i mesni pripravci za prehranu ljudi

                                    —

                                    meso peradi za prehranu ljudi

                                    —

                                    meso kunića, meso divljači i proizvodi od njihova mesa za prehranu ljudi

                                    —

                                    jaja za prehranu ljudi

                                    —

                                    proizvodi od jaja za prehranu ljudi koji se čuvaju smrznuti ili rashlađeni

                                    —

                                    mlijeko za prehranu ljudi

                                    —

                                    mliječni proizvodi i proizvodi na osnovi kolostruma za prehranu ljudi koji se čuvaju smrznuti ili rashlađeni

                                    —

                                    proizvodi ribarstva iz akvakulture i školjkaši za prehranu ljudi koji nisu u hermetički zatvorenim spremnicima čija je namjena da ih učine postojanima na sobnoj temperaturi

                                    —

                                    nusproizvodi životinjskog podrijetla i dobiveni proizvodi za hranidbu životinja iz uzgoja

                           100 %

                           30 %

                           III.

                                    —

                                    meso osim onoga iz kategorije II. i mesni proizvodi dobiveni od takvog mesa, za prehranu ljudi

                                    —

                                    topljena životinjska mast i čvarci za prehranu ljudi

                                    —

                                    proizvodi od mesa peradi za prehranu ljudi

                                    —

                                    proizvodi od jaja za prehranu ljudi osim onih navedenih u kategoriji II.

                                    —

                                    mliječni proizvodi i proizvodi na osnovi kolostruma za prehranu ljudi osim onih navedenih u kategoriji II.

                                    —

                                    proizvodi ribarstva osim onih navedenih u kategoriji II.

                                    —

                                    med i ostali proizvodi pčelarstva za prehranu ljudi

                                    —

                                    mješoviti proizvodi

                                    —

                                    jaja za valjenje

                                    —

                                    organska gnojiva i poboljšivači tla dobiveni od nusproizvoda životinjskog podrijetla

                                    —

                                    žablji kraci i puževi za prehranu ljudi

                                    —

                                    kukci za prehranu ljudi

                           100 %

                           15 %

                           IV.

                                    —

                                    želatina i kolagen za prehranu ljudi

                                    —

                                    ovitci

                                    —

                                    sjeme i embriji

                                    —

                                    nusproizvodi životinjskog podrijetla i dobiveni proizvodi osim onih navedenih u kategorijama II. i III.

                           100 %

                           5 %

                           V.

                                    —

                                    visokorafinirani proizvodi za prehranu ljudi

                                    —

                                    sijeno i slama

                                    —

                                    druga roba osim one navedene u kategorijama II., III. i IV.

                           100 %

                           1 %

               (*1)  Stope učestalosti fizičkih provjera pošiljaka trgovačkih uzoraka moraju biti u skladu s opisom kategorija robe iz ovog Priloga.

            PRILOG II.

               Popis određenih trećih zemalja iz članka 4. stavka 2. i učestalost fizičkih provjera

            1.   Novi Zeland

            U slučaju Novog Zelanda primjenjuje se učestalost utvrđena u sporazumu koji je odobren Odlukom Vijeća 97/132/EZ (1) u obliku razmjene pisama o privremenoj primjeni Sporazuma između Europske zajednice i Novog Zelanda o sanitarnim mjerama koje se primjenjuju u trgovini živim životinjama i proizvodima životinjskog podrijetla.
            2.   Kanada

            U slučaju Kanade primjenjuje se učestalost utvrđena u Prilogu VIII. sporazumu koji je odobren Odlukom Vijeća 1999/201/EZ (2).
            3.   Čile

            U slučaju Čilea primjenjuje se učestalost utvrđena Sporazumom o sanitarnim i fitosanitarnim mjerama primjenjivima na trgovinu životinjama i životinjskim proizvodima, biljkama, biljnim proizvodima i drugom robom te o dobrobiti životinja iz Priloga IV. Sporazumu o pridruživanju koji je odobren Odlukom Vijeća 2002/979/EZ (3).

               (1)  Odluka Vijeća 97/132/EZ od 17. prosinca 1996. o sklapanju Sporazuma između Europske zajednice i Novog Zelanda o sanitarnim mjerama koje se primjenjuju u trgovini živim životinjama i proizvodima životinjskog podrijetla (SL L 57, 26.2.1997., str. 4.).

               (2)  Odluka Vijeća 1999/201/EZ od 14. prosinca 1998. o sklapanju Sporazuma između Europske zajednice i Vlade Kanade o sanitarnim mjerama za zaštitu zdravlja ljudi i životinja koje se primjenjuju u trgovini živim životinjama i proizvodima životinjskog podrijetla (SL L 71, 18.3.1999., str. 1.).

               (3)  Odluka Vijeća 2002/979/EZ od 18. studenoga 2002. o potpisivanju i privremenoj primjeni određenih odredbi Sporazuma o pridruživanju između Europske zajednice i njezinih država članica, s jedne strane, i Republike Čilea, s druge strane (SL L 352, 30.12.2002., str. 1.).


title: Provedbena uredba Komisije (EU) 2019/2171 оd 17. prosinca 2019. o pokretanju ispitnog postupka o mogućem izbjegavanju antidampinških mjera uvedenih Provedbenom uredbom (EU) 2019/1267 na uvoz elektroda od volframa podrijetlom iz Narodne Republike Kine uvozom elektroda od volframa otpremljenih iz Indije, Laosa i Tajlanda, bez obzira na to imaju li deklarirano podrijetlo iz Indije, Laosa i Tajlanda, te o uvjetovanju takvog uvoza evidentiranjem

text:
                  19.12.2019

                  HR

                  Službeni list Europske unije

                  L 329/86

         PROVEDBENA UREDBA KOMISIJE (EU) 2019/2171
         оd 17. prosinca 2019.
         o pokretanju ispitnog postupka o mogućem izbjegavanju antidampinških mjera uvedenih Provedbenom uredbom (EU) 2019/1267 na uvoz elektroda od volframa podrijetlom iz Narodne Republike Kine uvozom elektroda od volframa otpremljenih iz Indije, Laosa i Tajlanda, bez obzira na to imaju li deklarirano podrijetlo iz Indije, Laosa i Tajlanda, te o uvjetovanju takvog uvoza evidentiranjem
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) 2016/1036 Europskog parlamenta i Vijeća of 8. lipnja 2016. o zaštiti od dampinškog uvoza iz zemalja koje nisu članice Europske unije (1) („Osnovna uredba”), a posebno njezin članak 13. stavak 3. i članak 14. stavak 5.,
         nakon obavješćivanja država članica,
         budući da:
         A   ISPITNI POSTUPAK PO SLUŽBENOJ DUŽNOSTI

                     (1)

                     Europska komisija („Komisija”) odlučila je na vlastitu inicijativu, na temelju članka 13. stavka 3. i članka 14. stavka 5. Osnovne uredbe, ispitati moguće izbjegavanje antidampinških mjera uvedenih na uvoz elektroda od volframa podrijetlom iz Narodne Republike Kine te uvjetovati takav uvoz evidentiranjem.

               B   PROIZVOD

                     (2)

                     Proizvod na koji se odnosi moguće izbjegavanje mjera jesu elektrode od volframa za zavarivanje, uključujući šipke od volframa za elektrode za zavarivanje, koje sadržavaju 94 mas. % ili više volframa, osim onih koje su dobivene jednostavnim sinteriranjem, neovisno o tome jesu li rezane na dužine ili ne, koje su u trenutku stupanja na snagu Provedbene uredbe Komisije (EU) 2019/1267 (2) bile razvrstane u oznake KN ex 8101 99 10 i ex 8515 90 80 (oznake TARIC 8101991010 i 8515908010) te su podrijetlom iz Narodne Republike Kine („predmetni proizvod”). To je proizvod na koji se primjenjuju mjere koje su trenutačno na snazi.

                     (3)

                     Proizvod iz ispitnog postupka istovjetan je proizvodu iz prethodne uvodne izjave, ali se otprema iz Indije, Laosa i Tajlanda, bez obzira na to ima li deklarirano podrijetlo iz Indije, Laosa i Tajlanda, i trenutačno je razvrstan u iste oznake KN kao predmetni proizvod („proizvod iz ispitnog postupka”).

               C   POSTOJEĆE MJERE

                     (4)

                     Mjere koje su trenutačno na snazi i koje se možda izbjegavaju antidampinške su mjere uvedene Provedbenom uredbom (EU) 2019/1267 („postojeće mjere”).

               D   OBRAZLOŽENJE

                     (5)

                     Komisija ima dostatne dokaze o izbjegavanju postojećih antidampinških mjera na uvoz predmetnog proizvoda podrijetlom iz Narodne Republike Kine uvozom proizvoda iz ispitnog postupka.

                     (6)

                     Dokazi koje Komisija ima su sljedeći.

                     (7)

                     Podaci koje su Komisiji dostavile države članice o uvoznoj trgovini proizvodima na koje se odnosi ispitni postupak i mjere u skladu s člankom 14. stavkom 6. osnovne uredbe preliminarno pokazuju da je nakon uvođenja mjera za predmetni proizvod došlo do znatne promjene strukture trgovine povezane s izvozom iz Narodne Republike Kine, Indije, Laosa i Tajlanda u Uniju. Čini se da za tu promjenu nema opravdanog razloga ili gospodarskog opravdanja osim uvođenja pristojbe.

                     (8)

                     Čini se da ta promjena proizlazi iz pretovara predmetnog proizvoda podrijetlom iz Narodne Republike Kine preko Indije, Laosa i Tajlanda za Uniju. Komisija posjeduje dostatne dokaze da ni u jednoj od tih zemalja ne postoje postrojenja za proizvodnju elektroda od volframa.

                     (9)

                     Nadalje, Komisija ima dostatne dokaze na temelju kojih može utvrditi da se korektivni učinci postojećih antidampinških mjera za predmetni proizvod umanjuju i u pogledu količine i u pogledu cijene. Čini se da su uvoz predmetnog proizvoda zamijenile znatne količine uvoza proizvoda iz ispitnog postupka. Osim toga, postoje dostatni dokazi da se uvoz proizvoda iz ispitnog postupka obavlja po cijenama koje su niže od neštetne cijene utvrđene u ispitnom postupku koji je doveo do postojećih mjera.

                     (10)

                     Naposljetku, Komisija ima dostatne dokaze na temelju kojih može zaključiti da su cijene proizvoda iz ispitnog postupka dampinške u odnosu na prethodno utvrđenu uobičajenu vrijednost za predmetni proizvod.

                     (11)

                     Ako se, osim pretovara, tijekom ispitnog postupka utvrde druge prakse izbjegavanja preko Indije, Laosa i Tajlanda obuhvaćene člankom 13. osnovne uredbe, one također mogu postati predmet ispitnog postupka.

               E   POSTUPAK

                     (12)

                     S obzirom na prethodno navedeno, Komisija je zaključila da postoje dostatni dokazi koji opravdavaju pokretanje ispitnog postupka na temelju članka 13. stavka 3. osnovne uredbe i odluku da se uvoz proizvoda iz ispitnog postupka uvjetuje evidentiranjem u skladu s člankom 14. stavkom 5. osnovne uredbe.

                     (13)

                     Kako bi se prikupile potrebne informacije za ovaj ispitni postupak, sve zainteresirane strane trebale bi se odmah javiti Komisiji, a najkasnije do roka utvrđenog u članku 3. stavku 2. ove Uredbe. Rok utvrđen u članku 3. stavku 2. ove Uredbe primjenjuje se na sve zainteresirane strane. Prema potrebi informacije se mogu tražiti i od industrije Unije.

                     (14)

                     Tijela Indije, Laosa, Tajlanda i Narodne Republike Kine bit će obaviještena o pokretanju ispitnog postupka.

               (a)   Prikupljanje informacija i održavanje saslušanja

                     (15)

                     Sve zainteresirane strane, uključujući industriju Unije, uvoznike i sva relevantna udruženja, pozivaju se da iznesu svoja stajališta u pisanom obliku i dostave dokaze kojima ih potkrepljuju, pod uvjetom da to učine u roku predviđenom člankom 3. stavkom 2. Nadalje, Komisija može saslušati zainteresirane strane pod uvjetom da dostave zahtjev u pisanom obliku i obrazlože zašto ih treba saslušati.

               (b)   Izuzeće od evidentiranja uvoza ili mjera i upitnici

                     (16)

                     U skladu s člankom 13. stavkom 4. osnovne uredbe, uvoz proizvoda iz ispitnog postupka može se izuzeti od evidentiranja ili mjera ako se uvoz ne smatra izbjegavanjem mjera.

                     (17)

                     Budući da se moguće izbjegavanje mjera odvija izvan Unije, izuzeća se u skladu s člankom 13. stavkom 4. osnovne uredbe mogu odobriti proizvođačima proizvoda iz ispitnog postupka u Indiji, Laosu i Tajlandu koji mogu dokazati da ne sudjeluju u praksama izbjegavanja mjera kako je definirano u članku 13. stavcima 1. i 2. osnovne uredbe. Proizvođači koji žele dobiti izuzeće trebali bi se javiti u roku navedenom u članku 3. stavku 1. ove Uredbe. U dokumentaciji koja se daje na uvid zainteresiranim stranama i na internetskim stranicama Glavne uprave za trgovinu (http://trade.ec.europa.eu/tdi/case_details.cfm?id=2427) dostupan je upitnik, koji je potrebno dostaviti u roku navedenom u članku 3. stavku 2. ove Uredbe.

               F   REGISTRACIJA

                     (18)

                     U skladu s člankom 14. stavkom 5. osnovne uredbe uvodi se obveza evidentiranja uvoza proizvoda iz ispitnog postupka kako bi se osiguralo da se, ako se ispitnim postupkom utvrdi izbjegavanje mjera, antidampinške pristojbe u odgovarajućem iznosu mogu uvesti od dana kad je evidentiranje takvog uvoza uvedeno.

               G   ROKOVI

                     (19)

                     U interesu dobrog upravljanja potrebno je navesti rokove u kojima:

                                 —

                                 zainteresirane strane mogu se obratiti Komisiji, iznijeti svoja stajališta pisanim putem i dostaviti sve ostale informacije koje je potrebno uzeti u obzir tijekom istražnog postupka,

                                 —

                                 proizvođači u Indiji, Laosu i Tajlandu mogu zatražiti izuzeće od evidentiranja uvoza ili od mjera,

                                 —

                                 zainteresirane strane mogu podnijeti pisani zahtjev da ih Komisija sasluša.

                     (20)

                     Treba skrenuti pozornost na činjenicu da je za ostvarivanje postupovnih prava predviđenih osnovnom uredbom potrebno da se zainteresirane strane jave Komisiji u rokovima utvrđenima u članku 3. ove Uredbe.

               H   NESURADNJA

                     (21)

                     Ako zainteresirana strana odbije odobriti pristup potrebnim informacijama ili ih ne dostavi u roku ili ako znatno ometa ispitni postupak, nalazi, bili pozitivni ili negativni, mogu se donijeti na temelju raspoloživih podataka u skladu s člankom 18. osnovne uredbe.

                     (22)

                     Ako se utvrdi da je zainteresirana strana dostavila lažne ili obmanjujuće informacije, te se informacije ne moraju uzeti u obzir i mogu se upotrijebiti raspoloživi podaci u skladu s člankom 18. osnovne uredbe.

                     (23)

                     Ako zainteresirana strana ne surađuje ili surađuje samo djelomično te se stoga nalazi temelje na raspoloživim podacima u skladu s člankom 18. osnovne uredbe, ishod za tu stranu može biti manje povoljan nego što bi bio da je surađivala.

               I   VREMENSKI OKVIR ISPITNOG POSTUPKA

                     (24)

                     Ispitni zaključuje se u skladu s člankom 13. stavkom 3. osnovne uredbe u roku od devet mjeseci od datuma stupanja na snagu ove Uredbe.

               J   OBRADA OSOBNIH PODATAKA

                     (25)

                     Napominje se da će se svi osobni podaci prikupljeni u ovom ispitnom postupku obraditi u skladu s Uredbom (EU) 2018/1725 Europskog parlamenta i Vijeća (3).

               K   SLUŽBENIK ZA SASLUŠANJE

                     (27)

                     Zainteresirane strane mogu zatražiti intervenciju službenika za saslušanje u trgovinskim postupcima. Službenik za saslušanje ispituje zahtjeve za pristup dokumentaciji, sporove povezane s povjerljivošću dokumenata, zahtjeve za produljenje rokova i sve druge zahtjeve povezane s pravima na obranu zainteresiranih strana i trećih strana koji se mogu podnijeti tijekom postupka.

                     (28)

                     Službenik za saslušanje može organizirati saslušanja sa zainteresiranim stranama i službama Komisije te posredovati među njima kako bi osigurao da zainteresirane strane u potpunosti ostvaruju svoja prava na obranu. Zahtjevi za saslušanje pred službenikom za saslušanje podnose se u pisanom obliku i trebali bi sadržavati razloge za njihovo podnošenje. Službenik za saslušanje ispitat će razloge za podnošenje zahtjevâ. Saslušanja bi se trebala održati samo ako pitanja nisu pravodobno riješena sa službama Komisije.

                     (29)

                     Svi zahtjevi moraju se podnijeti pravovremeno i žurno kako se ne bi ugrozilo uredno odvijanje postupka. U tu svrhu zainteresirane strane trebale bi zatražiti intervenciju službenika za saslušanje u najkraćem roku nakon nastanka događaja koji opravdava takvu intervenciju. U načelu, rokovi navedeni u odjeljku 5.7. za traženje saslušanja pred službama Komisije primjenjuju se mutatis mutandis na zahtjeve za saslušanje pred službenikom za saslušanje. Ako se zahtjevi za saslušanje ne podnesu u važećem roku, službenik za saslušanje ispitat će i razloge kašnjenja, prirodu postavljenih pitanja i utjecaj tih pitanja na pravo na obranu, vodeći računa o interesu dobrog upravljanja i pravovremenom završetku ispitnog postupka.

                     (30)

                     Dodatne informacije i podatke za kontakt zainteresirane strane mogu pronaći na stranicama službenika za saslušanje na internetskim stranicama Glavne uprave za trgovinu: http://ec.europa.eu/trade/trade-policy-and-you/contacts/hearing-officer/,

               DONIJELA JE OVU UREDBU:

            Članak 1.
            Pokreće se ispitni postupak u skladu s člankom 13. stavkom 3. Uredbe (EU) 2016/1036 kako bi se utvrdilo izbjegavaju li se uvozom u Uniju elektroda od volframa za zavarivanje, uključujući šipke od volframa za elektrode za zavarivanje, koje sadržavaju 94 mas. % ili više volframa, osim onih koje su dobivene jednostavnim sinteriranjem, neovisno o tome jesu li rezane na dužine ili ne, koje su trenutačno razvrstane u oznake KN ex 8101 99 10 i ex 8515 90 80 (oznake TARIC 8101991011, 8101991012, 8101991013 i 8515908011, 8515908012 i 8515908013) i otpremljene iz Indije, Laosa i Tajlanda, bez obzira na to imaju li deklarirano podrijetlo iz Indije, Laosa i Tajlanda, mjere uvedene Provedbenom uredbom (EU) 2019/1267.

            Članak 2.

               1.   Carinska tijela država članica poduzimaju, u skladu s člankom 13. stavkom 3. i člankom 14. stavkom 5. Uredbe (EU) 2016/1036, odgovarajuće mjere radi evidentiranja uvoza u Uniju iz članka 1. ove Uredbe.

               2.   Evidentiranje prestaje devet mjeseci od datuma stupanja na snagu ove Uredbe.

               3.   Komisija može uputiti carinska tijela da prestanu evidentirati uvoz u Uniju proizvoda koje su proizveli izvoznici/proizvođači koji su zatražili izuzeće od evidentiranja i za koje je utvrđeno da ispunjuju uvjete za odobravanje izuzeća.

            Članak 3.

               1.   Zainteresirane strane moraju se javiti Komisiji u roku od 15 dana od datuma stupanja na snagu ove Uredbe.

               2.   Ako zainteresirane strane žele da se njihove izjave uzmu u obzir tijekom ispitnog postupka, moraju iznijeti svoja stajališta u pisanom obliku i dostaviti odgovore na upitnik, ako su zatražile izuzeće od evidentiranja uvoza ili od mjera, ili druge informacije u roku od 37 dana od datuma objave ove Uredbe u Službenom listu Europske unije, osim ako je utvrđeno drukčije.

               3.   Zainteresirane strane mogu od Komisije zatražiti saslušanje u istom roku od 37 dana.

               4.   Informacije dostavljene Komisiji u svrhu ispitnih postupaka trgovinske zaštite ne smiju podlijegati autorskim pravima. Prije nego što Komisiji dostave informacije i/ili podatke koji podliježu autorskim pravima treće strane, zainteresirane strane moraju zatražiti posebno dopuštenje od nositelja autorskih prava kojim se Komisiji izričito dopušta a) upotreba informacija i podataka u svrhu ovog postupka trgovinske zaštite i b) pružanje informacija i/ili podataka zainteresiranim stranama u ovom ispitnom postupku u obliku kojim im se omogućuje ostvarivanje prava na obranu.

               5.   Svi podnesci, uključujući informacije koje se traže u ovoj Uredbi, ispunjeni upitnici i korespondencija zainteresiranih strana za koje se zahtijeva povjerljivo postupanje, moraju imati oznaku „Limited” (ograničeno) (4). Stranke koje dostavljaju informacije tijekom ovog ispitnog postupka pozivaju se da obrazlože svoj zahtjev za povjerljivo postupanje.

               6.   Zainteresirane strane koje dostavljaju informacije s oznakom „Limited” dužne su u skladu s člankom 19. stavkom 2. Uredbe (EU) 2016/1036 dostaviti sažetke tih informacija u verziji koja nije povjerljiva s oznakom „For inspection by interested parties” („na uvid zainteresiranim stranama”). Ti sažeci trebali bi biti dovoljno detaljni da se može razumjeti bit informacija koje su dostavljene kao povjerljive.

               7.   Ako zainteresirana strana koja dostavlja povjerljive informacije ne navede dobar razlog za traženje povjerljivog postupanja ili ne dostavi sažetak u verziji koja nije povjerljiva, u traženom obliku i tražene kvalitete, Komisija te informacije ne mora uzeti u obzir, osim ako se iz odgovarajućih izvora može na zadovoljavajući način dokazati da su te informacije točne.

               8.   Zainteresirane strane pozivaju se da sve podneske i zahtjeve dostave putem stranice TRON.tdi (https://webgate.ec.europa.eu/tron/TDI), uključujući skenirane punomoći i potvrde.
               Zainteresirane strane trebaju račun za EU Login kako bi mogle pristupiti stranici TRON.tdi. Potpune upute za registraciju i uporabu stranice TRON.tdi dostupne su ovdje: https://webgate.ec.europa.eu/tron/resources/documents/gettingStarted.pdf.
               Uporabom stranice TRON.tdi ili e-pošte zainteresirane strane izražavaju svoju suglasnost s pravilima koja se primjenjuju na elektroničke podneske, sadržanima u dokumentu „KORESPONDENCIJA S EUROPSKOM KOMISIJOM U PREDMETIMA TRGOVINSKE ZAŠTITE” objavljenom na internetskim stranicama Glavne uprave za trgovinu: http://trade.ec.europa.eu/doclib/docs/2011/june/tradoc_148003.pdf.
               Zainteresirane strane moraju navesti svoje ime, adresu, broj telefona i valjanu adresu e-pošte te osigurati da je dostavljena adresa e-pošte ispravna službena adresa e-pošte koja se svakodnevno provjerava. Nakon što primi podatke za kontakt, Komisija će sa zainteresiranim stranama komunicirati isključivo e-poštom, osim ako one izričito zatraže da sve dokumente Komisije primaju nekim drugim sredstvom komunikacije ili ako vrsta dokumenta zahtijeva slanje preporučenom poštom. Dodatna pravila i informacije o korespondenciji s Komisijom, uključujući načela koja se primjenjuju na podneske poslane e-poštom, zainteresirane strane mogu pronaći u prethodno navedenim uputama za komunikaciju sa zainteresiranim stranama.
               Adresa Komisije za korespondenciju:

                           European Commission

                           Directorate-General for Trade

                           Directorate H

                           Office: CHAR 04/039

                           1049 Bruxelles/Brussel

                           BELGIQUE/BELGIË

                     TRON.tdi: https://webgate.ec.europa.eu/tron/tdi
               E-pošta: TRADE-R710@ec.europa.eu

            Članak 4.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 17. prosinca 2019.

                  Za Komisiju

                  Predsjednica

               Ursula VON DER LEYEN

            (1)  SL L 176, 30.6.2016., str. 21.

            (2)  Provedbena uredba Komisije (EU) 2019/1267 оd 26. srpnja 2019. o uvođenju konačne antidampinške pristojbe na uvoz elektroda od volframa podrijetlom iz Narodne Republike Kine nakon revizije zbog predstojećeg isteka mjera u skladu s člankom 11. stavkom 2. Uredbe (EU) 2016/1036 (SL L 200, 29.7.2019., str. 4.).

            (3)  Uredba (EU) 2018/1725 Europskog parlamenta i Vijeća od 23. listopada 2018. o zaštiti pojedinaca u vezi s obradom osobnih podataka u institucijama, tijelima, uredima i agencijama Unije i o slobodnom kretanju takvih podataka te o stavljanju izvan snage Uredbe (EZ) br. 45/2001 i Odluke br. 1247/2002/EZ (SL L 295, 21.11.2018., str. 39.).

            (4)  Dokument s oznakom „Limited” dokument je koji se smatra povjerljivim u skladu s člankom 19. osnovne uredbe i člankom 6. Sporazuma WTO-a o provedbi članka VI. GATT-a iz 1994. (Sporazum o antidampingu). To je ujedno zaštićeni dokument u skladu s člankom 4. Uredbe (EZ) br. 1049/2001 Europskog parlamenta i Vijeća (SL L 145, 31.5.2001., str. 43.).


title: Provedbena uredba Komisije (EU) 2018/1685 оd 8. studenoga 2018. o jedinstvenim uvjetima prosljeđivanja vremenskih okvira za novu regionalnu raspodjelu u skladu s Uredbom (EZ) br. 1059/2003

text:
                  9.11.2018

                  HR

                  Službeni list Europske unije

                  L 279/33

         PROVEDBENA UREDBA KOMISIJE (EU) 2018/1685
         оd 8. studenoga 2018.
         o jedinstvenim uvjetima prosljeđivanja vremenskih okvira za novu regionalnu raspodjelu u skladu s Uredbom (EZ) br. 1059/2003
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1059/2003 Europskog parlamenta i Vijeća od 26. svibnja 2003. o uspostavi zajedničkog razvrstavanja prostornih jedinica za statistiku (NUTS) (1), a posebno njezin članak 5. stavak 5.,
         budući da:

                     (1)

                     Uredbom (EZ) br. 1059/2003 utvrđuje se pravni okvir za regionalno razvrstavanje kako bi se omogućili prikupljanje, obrada i diseminacija usklađenih regionalnih statističkih podataka u Uniji.

                     (2)

                     Komisija je Uredbom (EU) 2016/2066 (2) s učinkom od 1. siječnja 2018. izmijenila zajedničko razvrstavanje prostornih jedinica za statistiku (NUTS).

                     (3)

                     Mjere predviđene ovom Uredbom u skladu su s mišljenjem Odbora za europski statistički sustav,

               DONIJELA JE OVU UREDBU:

            Članak 1.
            Države članice Komisiji prosljeđuju vremenske okvire za novu regionalnu raspodjelu u skladu s Prilogom.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 8. studenoga 2018.

                  Za Komisiju

                  Predsjednik

               Jean-Claude JUNCKER

            (1)  SL L 154, 21.6.2003., str. 1., kako je zadnje izmijenjena Uredbom (EU) 2017/2391 (SL L 350, 29.12.2017., str. 1.).

            (2)  Uredba Komisije (EU) 2016/2066 оd 21. studenoga 2016. o izmjeni prilogâ Uredbi (EZ) br. 1059/2003 Europskog parlamenta i Vijeća o uspostavi zajedničkog razvrstavanja prostornih jedinica za statistiku (NUTS) (SL L 322, 29.11.2016., str. 1.).

            PRILOG

               Početna godina obveze prosljeđivanja po statističkom području

                        Područje

                        Razina NUTS 2

                        Razina NUTS 3

                        Poljoprivreda

                        2013.

                        Demografija – stanovništvo, živorođeni, preminuli

                        1990. (1)

                        1990. (1)

                        Tržište rada – zaposlenost, nezaposlenost

                        2013.

                        2013. (2)

                        Obrazovanje

                        2013.

                        Zaštita okoliša – postrojenja za obradu otpada

                        2014.

                        Zdravstvo – uzroci smrti

                        1997. (3)

                        Zdravstvo – infrastruktura

                        1996. (2)

                        Zdravstvo – pacijenti

                        2003. (2)

                        Informacijsko društvo

                        2013. (2)

                        Regionalni gospodarski računi: Računi kućanstava

                        2000.

                        Regionalni gospodarski računi – regionalni računi

                        2000.

                        2000.

                        Znanost i tehnologija – rashodi i osoblje u istraživanju i razvoju

                        2015.

                        Turizam

                        2015.

               (1)  Prosljeđivanje nije obvezno za referentno razdoblje od 1990. do 2012.

               (2)  Prosljeđivanje nije obvezno.

               (3)  Prosljeđivanje nije obvezno za referentno razdoblje od 1997. do 2011.


title: Provedbena uredba Komisije (EU) 2018/1686 оd 8. studenoga 2018. o najnižoj prodajnoj cijeni za obrano mlijeko u prahu za dvadeset i sedmi djelomični poziv za podnošenje ponuda u okviru natječajnog postupka otvorenog Provedbenom uredbom (EU) 2016/2080

text:
                  9.11.2018

                  HR

                  Službeni list Europske unije

                  L 279/35

         PROVEDBENA UREDBA KOMISIJE (EU) 2018/1686
         оd 8. studenoga 2018.
         o najnižoj prodajnoj cijeni za obrano mlijeko u prahu za dvadeset i sedmi djelomični poziv za podnošenje ponuda u okviru natječajnog postupka otvorenog Provedbenom uredbom (EU) 2016/2080
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1),
         uzimajući u obzir Provedbenu uredbu Komisije (EU) 2016/1240 оd 18. svibnja 2016. o utvrđivanju pravila za primjenu Uredbe (EU) br. 1308/2013 Europskog parlamenta i Vijeća s obzirom na javnu intervenciju i potpore za privatno skladištenje (2), a posebno njezin članak 32.,
         budući da:

                     (1)

                     Provedbenom uredbom Komisije (EU) 2016/2080 (3) otvorena je prodaja obranog mlijeka u prahu putem natječajnog postupka.

                     (2)

                     U svjetlu ponuda primljenih za dvadeset i sedmi djelomični poziv za podnošenje ponuda, trebalo bi odrediti najnižu prodajnu cijenu.

                     (3)

                     Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

            Članak 1.
            Za dvadeset i sedmi djelomični poziv za podnošenje ponuda za prodaju obranog mlijeka u prahu u okviru natječajnog postupka otvorenog Provedbenom uredbom (EU) 2016/2080, za koji je rok za podnošenje ponuda istekao 6. studenoga 2018., najniža prodajna cijena iznosi 125,10 EUR/100 kg.

            Članak 2.
            Ova Uredba stupa na snagu na dan objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 8. studenoga 2018.

                  Za Komisiju,

                  u ime predsjednika,

               Jerzy PLEWA

                  Glavni direktor

                  Glavna uprava za poljoprivredu i ruralni razvoj

            (1)  SL L 347, 20.12.2013., str. 671.

            (2)  SL L 206, 30.7.2016., str. 71.

            (3)  Provedbena uredba Komisije (EU) 2016/2080 оd 25. studenoga 2016. o otvaranju prodaje obranog mlijeka u prahu putem natječajnog postupka (SL L 321, 29.11.2016., str. 45.).


title: Provedbena uredba Komisije (EU) 2018/1721 оd 12. studenoga 2018. o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla („Gailtaler Speck” (ZOZP))

text:
                  15.11.2018

                  HR

                  Službeni list Europske unije

                  L 287/1

         PROVEDBENA UREDBA KOMISIJE (EU) 2018/1721
         оd 12. studenoga 2018.
         o odobrenju izmjene specifikacije koja nije manja za naziv upisan u registar zaštićenih oznaka izvornosti i zaštićenih oznaka zemljopisnog podrijetla („Gailtaler Speck” (ZOZP))
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1151/2012 Europskog parlamenta i Vijeća od 21. studenoga 2012. o sustavima kvalitete za poljoprivredne i prehrambene proizvode (1), a posebno njezin članak 52. stavak 2.,
         budući da:

                     (1)

                     U skladu s člankom 53. stavkom 1. prvim podstavkom Uredbe (EU) br. 1151/2012, Komisija je ispitala zahtjev Austrije za odobrenje izmjene specifikacije za zaštićenu oznaku zemljopisnog podrijetla „Gailtaler Speck”, registriranu u skladu s Uredbom Komisije (EZ) br. 1241/2002 (2).

                     (2)

                     Budući da predmetna izmjena nije manja u smislu članka 53. stavka 2. Uredbe (EU) br. 1151/2012, Komisija je u skladu s člankom 50. stavkom 2. točkom (a) te Uredbe objavila zahtjev za izmjenu u Službenom listu Europske unije (3).

                     (3)

                     Budući da Komisiji nije dostavljen ni jedan prigovor u smislu članka 51. Uredbe (EU) br. 1151/2012, izmjenu specifikacije potrebno je odobriti,

               DONIJELA JE OVU UREDBU:

            Članak 1.
            Odobrava se izmjena specifikacije objavljena u Službenom listu Europske unije povezana s nazivom „Gailtaler Speck” (ZOZP).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. studenoga 2018.

                  Za Komisiju,

                  u ime predsjednika,

               Phil HOGAN

                  Član Komisije

            (1)  SL L 343, 14.12.2012., str. 1.

            (2)  Uredba Komisije (EZ) br. 1241/2002 od 10. srpnja 2002. o dopuni Priloga Uredbi (EZ) br. 2400/96 o upisu određenih naziva u Registar zaštićenih oznaka izvornosti i zaštićenih oznaka zemljopisnog podrijetla kako je predviđeno u Uredbi Vijeća (EEZ) br. 2081/92 o zaštiti oznaka zemljopisnog podrijetla i oznaka izvornosti za poljoprivredne i prehrambene proizvode (Gailtaler Speck, Morbier, Queso Palmero ili Queso de la Palma, ekstra djevičansko maslinovo ulje Thrapsano, Turrón de Agramunt ili Torró d'Agramunt) (SL L 181, 11.7.2002., str. 4.).

            (3)  SL C 195, 7.6.2018., str. 47.


title: Provedbena uredba Komisije (EU) 2018/1963 оd 6. prosinca 2018. o zaštiti naziva „Monzinger Niederberg” (ZOI) u skladu s člankom 99. Uredbe (EU) br. 1308/2013 Europskog parlamenta i Vijeća

text:
                  13.12.2018

                  HR

                  Službeni list Europske unije

                  L 316/1

         PROVEDBENA UREDBA KOMISIJE (EU) 2018/1963
         оd 6. prosinca 2018.
         o zaštiti naziva „Monzinger Niederberg” (ZOI) u skladu s člankom 99. Uredbe (EU) br. 1308/2013 Europskog parlamenta i Vijeća
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržištâ poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 99.,
         budući da:

                     (1)

                     U skladu s člankom 97. stavcima 2. i 3. Uredbe (EU) br. 1308/2013 Komisija je ispitala zahtjev Njemačke za upis naziva „Monzinger Niederberg” u registar te ga potom objavila u Službenom listu Europske unije (2).

                     (2)

                     Komisiji nije dostavljen ni jedan prigovor u skladu s člankom 98. Uredbe (EU) br. 1308/2013.

                     (3)

                     U skladu s člankom 99. Uredbe (EU) br. 1308/2013 naziv „Monzinger Niederberg” trebalo bi zaštititi i upisati u registar iz članka 104. te uredbe.

                     (4)

                     Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

            Članak 1.
            Zaštićuje se naziv „Monzinger Niederberg” (ZOI).

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 6. prosinca 2018.

                  Za Komisiju,

                  u ime predsjednika,

               Phil HOGAN

                  Član Komisije

            (1)  SL L 347, 20.12.2013., str. 671.

            (2)  SL C 302, 28.8.2018., str. 6.


title: Provedbena uredba Komisije (EU) 2018/1968 оd 12. prosinca 2018. o otvaranju carinskih kvota za 2019. godinu za uvoz u Uniju određene robe podrijetlom iz Norveške dobivene preradom poljoprivrednih proizvoda obuhvaćenih Uredbom (EU) br. 510/2014 Europskog parlamenta i Vijeća

text:
                  13.12.2018

                  HR

                  Službeni list Europske unije

                  L 316/9

         PROVEDBENA UREDBA KOMISIJE (EU) 2018/1968
         оd 12. prosinca 2018.
         o otvaranju carinskih kvota za 2019. godinu za uvoz u Uniju određene robe podrijetlom iz Norveške dobivene preradom poljoprivrednih proizvoda obuhvaćenih Uredbom (EU) br. 510/2014 Europskog parlamenta i Vijeća
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 510/2014 Europskog parlamenta i Vijeća od 16. travnja 2014. o utvrđivanju trgovinskih aranžmana primjenjivih na određenu robu dobivenu preradom poljoprivrednih proizvoda i stavljanju izvan snage uredaba Vijeća (EZ) br. 1216/2009 i (EZ) br. 614/2009 (1), a posebno njezin članak 16. stavak 1. točku (a),
         uzimajući u obzir Odluku Vijeća 2004/859/EZ od 25. listopada 2004. o sklapanju Sporazuma u obliku razmjene pisama između Europske zajednice i Kraljevine Norveške o Protokolu 2 uz bilateralan Sporazum o slobodnoj trgovini između Europske ekonomske zajednice i Kraljevine Norveške (2), a posebno njezin članak 3.,
         budući da:

                     (1)

                     Protokolom 2 uz Sporazum između Europske ekonomske zajednice i Kraljevine Norveške od 14. svibnja 1973. (3) („bilateralni Sporazum o slobodnoj trgovini između Europske ekonomske zajednice i Kraljevine Norveške”) i Protokolom 3 uz Sporazum o Europskom gospodarskom prostoru („Sporazum o EGP-u”) (4) utvrđuju se trgovinski aranžmani za određene poljoprivredne i prerađene poljoprivredne proizvode među ugovornim strankama.

                     (2)

                     Protokolom 3 uz Sporazum o EGP-u predviđa se primjena nulte carinske stope na vode s dodanim šećerom ili drugim sladilima ili aromatizirane vode, razvrstane u oznaku KN 2202 10 00, i druga bezalkoholna pića koja ne sadržavaju proizvode iz tarifnih brojeva od 0401 do 0404 ili masti dobivene iz proizvoda iz tarifnih brojeva od 0401 do 0404, razvrstana u oznake KN 2202 91 00 i 2202 99.

                     (3)

                     Nulta carinska stopa Unije za te vode i druga pića privremeno je, na neodređeno razdoblje, ukinuta za Norvešku Sporazumom u obliku razmjene pisama između Europske zajednice i Kraljevine Norveške o Protokolu 2 uz bilateralni Sporazum o slobodnoj trgovini između Europske ekonomske zajednice i Kraljevine Norveške (5) („Sporazum u obliku razmjene pisama”). U skladu sa Sporazumom u obliku razmjene pisama, bescarinski uvoz robe s oznakama KN 2202 10 00, ex 2202 91 00 i ex 2202 99 podrijetlom iz Norveške dopušten je samo u granicama bescarinskih kvota. Carina se plaća na uvoz kojim se premašuju dodijeljene kvote.

                     (4)

                     Provedbenom uredbom Komisije (EU) 2017/2310 (6) otvorene su carinske kvote za 2018. za uvoz u Uniju robe razvrstane u oznake KN 2202 10 00, ex 2202 91 00 i ex 2202 99 podrijetlom iz Norveške.

                     (5)

                     Sporazumom u obliku razmjene pisama zahtijeva se, ako prethodno navedena carinska kvota bude iscrpljena do 31. listopada 2018., da se carinska kvota koja se primjenjuje od 1. siječnja sljedeće godine uveća za 10 %. Na temelju podataka prikupljenih iz carinske baze podataka „Kvota 2” (upravljanje carinskim kvotama u skladu s Provedbenom uredbom Komisije (EU) 2015/2447 (7)), godišnja kvota za 2018. za određene vode i pića otvorena Provedbenom uredbom (EU) 2017/2310 iscrpljena je 17. rujna 2018.

                     (6)

                     Stoga bi trebalo otvoriti povećanu carinsku kvotu za predmetne vode i pića od 1. siječnja do 31. prosinca 2019. Provedbenom uredbom (EU) 2017/2310 otvorena je godišnja kvota za 2018. u količini od 19,033 milijuna litara. Stoga bi za 2019. trebala biti otvorena kvota veća za 10 %, tj. 20,936 milijuna litara.

                     (7)

                     Carinskom kvotom otvorenom ovom Uredbom trebalo bi upravljati u skladu s relevantnim pravilima utvrđenima u Provedbenoj uredbi (EU) 2015/2447.

                     (8)

                     Mjere predviđene ovom Uredbom u skladu su s mišljenjem Odbora o horizontalnim pitanjima u vezi s trgovinom prerađenim poljoprivrednim proizvodima koji nisu navedeni u Prilogu I.,

               DONIJELA JE OVU UREDBU:

            Članak 1.

               1.   Od 1. siječnja do 31. prosinca 2019. bescarinske kvote utvrđene u Prilogu otvorit će se za robu podrijetlom iz Norveške koja je navedena u tom prilogu, u skladu s ondje navedenim uvjetima.

               2.   Pravila o podrijetlu utvrđena u Protokolu 3 uz Sporazum između Europske ekonomske zajednice i Kraljevine Norveške od 14. svibnja 1973. primjenjuju se na robu navedenu u Prilogu ovoj Uredbi.

               3.   Za uvezene količine iznad kvote utvrđene u Prilogu primjenjuje se preferencijalna stopa carine od 0,047 EUR/l.

            Članak 2.
            Bescarinskim kvotama iz članka 1. stavka 1. upravlja Komisija u skladu s člancima od 49. do 54. Provedbene uredbe (EU) 2015/2447.

            Članak 3.
            Ova Uredba stupa na snagu sedmog dana od dana objave u Službenom listu Europske unije.
            Primjenjuje se od 1. siječnja 2019.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 12. prosinca 2018.

                  Za Komisiju

                  Predsjednik

               Jean-Claude JUNCKER

            (1)  SL L 150, 20.5.2014., str. 1.

            (2)  SL L 370, 17.12.2004., str. 70.

            (3)  SL L 171, 27.6.1973., str. 2.

            (4)  SL L 1, 3.1.1994., str. 3.

            (5)  SL L 370, 17.12.2004., str. 72.

            (6)  Provedbena uredba Komisije (EU) 2017/2310 оd 13. prosinca 2017. o otvaranju carinskih kvota za 2018. godinu za uvoz u Uniju određene robe podrijetlom iz Norveške dobivene preradom poljoprivrednih proizvoda obuhvaćenih Uredbom (EU) br. 510/2014 Europskog parlamenta i Vijeća (SL L 331, 14.12.2017., str. 36.).

            (7)  Provedbena uredba Komisije (EU) 2015/2447 оd 24. studenoga 2015. o utvrđivanju detaljnih pravila za provedbu određenih odredbi Uredbe (EU) br. 952/2013 Europskog parlamenta i Vijeća o utvrđivanju Carinskog zakonika Unije (SL L 343, 29.12.2015., str. 558.).

            PRILOG

               Bescarinske kvote za 2019. godinu koje se primjenjuju na uvoz određene robe podrijetlom iz Norveške u Uniju

                        Redni br.

                        Oznaka KN

                        Oznaka TARIC

                        Opis robe

                        Kvota

                        09.0709

                        2202 10 00

                                    –

                                    vode, uključujući mineralne vode i gazirane vode, s dodanim šećerom ili drugim sladilima ili aromama

                        20,936 milijuna litara

                        ex 2202 91 00

                        10

                                    –

                                    bezalkoholno pivo koje sadržava šećer

                        ex 2202 99 11

                        11
                        19

                                    –

                                    pića na osnovi soje s masenim udjelom bjelančevina od 2,8 % ili većim koja sadržavaju šećer (saharozu ili invertni šećer)

                        ex 2202 99 15

                        11
                        19

                                    –

                                    pića na osnovi soje s masenim udjelom bjelančevina manjim od 2,8 %; pića na osnovi orašastih plodova iz poglavlja 8., žitarica iz poglavlja 10. ili sjemenja iz poglavlja 12. koja sadržavaju šećer (saharozu ili invertni šećer)

                        ex 2202 99 19

                        11
                        19

                                    –

                                    druga bezalkoholna pića koja sadržavaju šećer (saharozu ili invertni šećer)


title: Provedbena uredba Komisije (EU) 2018/1964 оd 6. prosinca 2018. o zaštiti u skladu s člankom 99. Uredbe (EU) br. 1308/2013 Europskog parlamenta i Vijeća naziva „Uhlen Blaufüsser Lay”/„Uhlen Blaufüßer Lay” (ZOI)

text:
                  13.12.2018

                  HR

                  Službeni list Europske unije

                  L 316/3

         PROVEDBENA UREDBA KOMISIJE (EU) 2018/1964
         оd 6. prosinca 2018.
         o zaštiti u skladu s člankom 99. Uredbe (EU) br. 1308/2013 Europskog parlamenta i Vijeća naziva „Uhlen Blaufüsser Lay”/„Uhlen Blaufüßer Lay” (ZOI)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 1308/2013 Europskog parlamenta i Vijeća od 17. prosinca 2013. o uspostavljanju zajedničke organizacije tržišta poljoprivrednih proizvoda i stavljanju izvan snage uredbi Vijeća (EEZ) br. 922/72, (EEZ) br. 234/79, (EZ) br. 1037/2001 i (EZ) br. 1234/2007 (1), a posebno njezin članak 99.,
         budući da:

                     (1)

                     u skladu s člankom 97. stavcima 2. i 3. Uredbe (EU) br. 1308/2013 Komisija je ispitala zahtjev Njemačke za upis naziva „Uhlen Blaufüsser Lay”/„Uhlen Blaufüßer Lay” u registar te ga je objavila u Službenom listu Europske unije (2).

                     (2)

                     Komisiji nije dostavljen ni jedan prigovor u skladu s člankom 98. Uredbe (EU) br. 1308/2013.

                     (3)

                     U skladu s člankom 99. Uredbe (EU) br. 1308/2013 naziv „Uhlen Blaufüsser Lay”/„Uhlen Blaufüßer Lay” trebalo bi zaštititi i upisati u registar iz članka 104. te uredbe.

                     (4)

                     Mjere predviđene ovom Uredbom u skladu su s mišljenjem Odbora za zajedničku organizaciju poljoprivrednih tržišta,

               DONIJELA JE OVU UREDBU:

            Članak 1.
            Naziv „Uhlen Blaufüsser Lay”/„Uhlen Blaufüßer Lay” (ZOI) zaštićuje se.

            Članak 2.
            Ova Uredba stupa na snagu dvadesetog dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 6. prosinca 2018.

                  Za Komisiju,

                  u ime predsjednika,

               Phil HOGAN

                  Član Komisije

            (1)  SL L 347, 20.12.2013., str. 671.

            (2)  SL C 277, 7.8.2018., str. 3.